Beszámoló a 2019/2020 Junior B csoportos Világbajnokságról,

a junior lány válogatott szerepléséről

A lány válogatott a januári B liga VB szereplés után a mostani, szintén finnországi VB-re a gyakorlati felkészülését ezév májusában kezdte meg jelenlegi összeállításban. Több szakember is bevonásra került, a két edző - Jakab Zoltán és jómagam, Nagy Gyöngyi – mellett igénybe vettünk erőnléti edzőt, Dobor Lia Dorisz, illetve sportpszichológust, Dr Budaváry Ágota személyében.

A csapat célkitűzését közösen határoztuk meg, közös döntés volt a cél, mely az A ligába való feljutást jelentette, mely az első három hely, azaz éremszerzés, megszerzését is jelenti.

A csapat összetétele:

Joó Linda – skip (16)

Dobor Dia Regina – vice skip (17)

Nagy Laura (17)

Nagy Laura Karolina (15)

Bartalus Anna (18)

Edzők: Jakab Zoltán, Nagy Gyöngyi

***Felkészülés:***

A tavasszal rendezett Junior Országos Bajnokságon a Joó Linda vezette csapat megnyerte a jogot a B csoportos Világbajnokságon való részvételre.

A nyári időszakban személyi edzővel dolgoztak a lányok, irányított kondi edzéseik voltak, emellett kardió edzéseket végeztek, alkatuknak és sérüléseiknek megfelelően. Szerepelt benne futás, kerékpározás és egyéb, teremben használható kardió gépek is.

Nyáron, júliusban Füssenben részt vettek a lányok egy junioroknak szóló Camp-en, mint válogatott ez volt az első technikai és csapatépítő edzésük a felkészülésben.

Ebben a szezonban új alapokra helyeztük a felkészülést, mely három EJCT versenyen való részvételt jelentett, Prága, Glasgow és Thun volt a célállomás. A versenyeken fokozatosan egyre jobb formát mutatva érkeztünk el a világbajnokságig, mely idén decemberben került megrendezésre.

A B ligás világbajnokságon cél volt a feljutás és részvétel a februári A ligás Világbajnokságon, ehhez mindenképpen éremszerzés szükséges.

***Verseny:***

A december 11-19 között Finnországban, Lohjában zajló B csoportos Curling Világbajnokságon 19 női csapat indult, ahol a mezőny az alapszakaszban két 6 és egy 7 csapatos csoportra osztódott, mely csapatonként öt alapszakasz mérkőzést jelentett. A csapat rutinos versenyzőkből állt, a korábbi Junior válogatottat nagy részben ez a csapat tette ki.

A versenyt megelőzően nem volt edzés lehetőség, így rendszeresen igénybe vettük az éjszakai, 10 perces edzéslehetőségeket, a játékosokat váltva, minden meccs előtt megnézhettük a következő mérkőzés pályáját.

A mérkőzések előtt a WCF szabályoknak megfelelően 2 draw dobást kellett teljesíteni, ami a tavalyi hibánkból okulva, idén lényegesen jobban sikerült. A WCF szabálya szerint nincs tie-break, hanem az egymás elleni eredmények és a DSC eredmények döntenek a sorrendben és a továbbjutásban is, így mindenképpen fontos volt az alapszakaszban a minél több győzelem.

Az alapszakasz első mérkőzését az előző vb-n játszott bronzmérkőzés ellenfelét, a *japánokat* kaptuk.Akkor szoros meccsben vereséget szenvedtünk tőlük. Az akkori csapatuk átalakult, de ketten most is itt voltak, idén is erősebb játékot képviseltek. Kiegyenlített meccsen végül le tudtuk győzni őket.

Ezután következtek a *kazahok*, akik tavaly még nem képviseltek igazán nagy játékerőt, de ebben azévben már több nemzetközi versenyen is látszódott, hogy erősödnek curlingben. Külföldi edzővel kezdtek el dolgozni. Nehéz ellenfélnek is tartottuk őket, de sikerült győzelemmel zárnunk ezt a mérkőzést is.

A következő napon az *angolok* következtek, akik régi jó ismerőseink, de idén álltunk ki egymás ellen először világbajnokságon. Tudtuk, hogy ügyesek, tavaly 8-ban játszottak, de inkább rutintalanabb csapat. Kicsit döcögősen kezdtünk, de a meccs második felében már tudtuk irányítani a mérkőzést és nyerni tudtunk.

A *lengyelek* elleni mérkőzésnek nagy tétje volt már számunkra, hiszen számolható volt, ha itt nyerni tudunk, akkor a továbbjutást kiharcoltuk magunknak. Ez végül könnyebben sikerült, mint gondoltuk, itt is győzni tudtunk. Itt a továbbjutás már a kezünkben volt, kérdés volt, hogy hányadik helyről várjuk a folytatást.

Az utolsó csoportmérkőzésen a *finnek,* mint a csoportban gyengén álló csapat, következtek. Nagy ellenállást nem mutattak, így viszonylag simán nyertük ezt a mérkőzést, ami a csoportelsőséget hozta nekünk.

***Eredmények:***

*Alapszakasz eredmények*

**Magyarország** – Japán 7-5

**Magyarország** – Kazahsztán 7-4

**Magyarország** – Anglia 8-4

**Magyarország** – Lengyelország 11-5

**Magyarország** – Finnország 12-1

A DSC eredmények összesítésénél kiderült, hogy a legjobb 8-ban mi vagyunk az abszolút elsők, így innen vártuk a 8. helyen álló csapatot a negyeddöntőben.

|  |  |  |  |  |  |
| --- | --- | --- | --- | --- | --- |
|  | C csoport | Mérkőzés | Győzelem | Vereség |  |
| 1 | **Magyarország** | 5 | 5 | 0 | Q |
| 2 | Japán | 5 | 4 | 1 | Q |
| 3 | Kazahsztán | 5 | 3 | 2 |  |
| 4 | Lengyelország | 5 | 2 | 3 |  |
| 5 | Finnország | 5 | 1 | 4 |  |
| 6 | Anglia | 5 | 0 | 5 |  |

*8-as döntő*

A csoportok végeredményének alakulása:

|  |  |  |  |  |  |
| --- | --- | --- | --- | --- | --- |
|  | A csoport | Mérkőzés | Győzelem | Vereség |  |
| 1 | Olaszország | 5 | 5 | 0 | Q |
| 2 | Amerikai Egyesült Államok | 5 | 4 | 1 | Q |
| 3 | Csehország | 5 | 3 | 2 | Q |

|  |  |  |  |  |  |
| --- | --- | --- | --- | --- | --- |
|  | B csoport | Mérkőzés | Győzelem | Vereség |  |
| 1 | Dánia | 6 | 6 | 0 | Q |
| 2 | Lettország | 6 | 5 | 1 | Q |
| 3 | Új - Zéland | 6 | 3 | 3 | Q |

|  |  |  |  |  |  |
| --- | --- | --- | --- | --- | --- |
|  | C csoport | Mérkőzés | Győzelem | Vereség |  |
| 1 | **Magyarország** | 5 | 5 | 0 | Q |
| 2 | Japán | 5 | 4 | 1 | Q |

*negyeddöntő:*

**Magyarország** – Csehország 4-3

A csoport első helyezéssel kialakult pozíció és a DSC eredmény szerint a 8-as döntőben a *csehek* következtek. Tudtuk, hogy nehéz meccs vár ránk a négy közé jutásért, így az alapszakasz meccseihez képest kicsit szorosabb lett a menet. Az igen szoros és izgalmas játékban, a cseheket teher alatt tartva, a végén jött a meccset eldöntő cseh hiba, mellyel a lánycsapat ellopta a győzelmet, így az elődöntőbe jutva tovább harcolhatott az A ligába kerülésért.

*elődöntő:*

**Magyarország** – Lettország 5-6

Az elődöntőbe jutást a japánok, dánok, lettek mellett a magyar lányok is kiharcolták, mely már önmagában is nagyon nagy eredménynek számít.

Az elődöntőben a *lettekkel* kellett megmérkőzni a döntőbe jutásért, míg a másik mérkőzést a dánok és a japánok vívták egymás ellen. A cseh meccshez hasonlóan a lettek ellen is nagyon szoros meccset játszottunk, csak az utolsó pillanatban, utolsó kővel dőlt el a meccs, sajnos nem a mi javunkra.

*bronzmérkőzés:*

Dánia (den) – **Magyarország (hun)** 6:**5**

*Bronz meccs*

A csata a *dánok* ellen nem csak a bronzéremért folyt, hanem egyúttal az A ligás Junior Világbajnokságon való részvétel kiharcolását is jelentette. Mivel a bronzmeccsig alig 3 óránk maradt, így nehéz feladat volt újra mentálisan felpörögni egy szorosan bár, de elvesztett mérkőzés után. A dánok nagy ellenfeleink, legutóbb mi ütöttük el őket a négy közé jutástól. Ez a csapat egyébkánt a felnőtt A-ligás csapatuk is egyben, így komoly erőt képviselnek a junior mezőnyben is.

***Összegzés***

A célkitűzés a tisztes helytállás és az A liga elérése volt. A csapat hangulata végig nagyon jó volt, összetartó, jó közösséget alkotnak a lányok, küzdeni tudnak egymásért. A teljes magyar csapat összetartó volt, jó hangulata volt a közösen töltött időnek, szurkolásoknak.

A lányok nagyon összeszedetten, koncentráltan álltak oda minden mérkőzésre, bár nem mindig sikerült hibátlannak maradnunk. Az idei évben nagy hangsúlyt fektettünk a mentális felkészítésre és a jó mentális állapot folyamatos fenntartására. Nagyon szerettük volna azt az érmet, de az eredmény abszolút reális volt.

A folyamatos fejlődés fenntartására kell nagy hangsúlyt fektetnünk a jövőben, mely lehetőség szerint, korosztályuknak megfelelő versenyeken való részvételt, illetve a most látott hiányok, taktikai, technikai fejlesztések kiértékelését és azok jövőbeli javítását jelenti.

Nagy Gyöngyi

Lohja, Kisakallio, Finnország, 2019. december 21.